2015. gada . jūnijā Noteikumi Nr.

Rīgā (prot. Nr. .§)

**Valsts un Eiropas Savienības atbalsta piešķiršanas kārtība pasākuma „Lauku saimniecību un uzņēmējdarbības attīstība” apakšpasākumā „Atbalsts uzņēmējdarbības uzsākšanai, attīstot mazās lauku saimniecības”**

Izdoti saskaņā ar

Lauksaimniecības un

lauku attīstības likuma

5. panta ceturto daļu

**I. Vispārīgie jautājumi**

1. Noteikumi nosaka Valsts un Eiropas Savienības atbalsta piešķiršanas kārtību pasākuma „Lauku saimniecību un uzņēmējdarbības attīstība” apakšpasākumā „Atbalsts uzņēmējdarbības uzsākšanai, attīstot mazās lauku saimniecības” (turpmāk – apakšpasākums) vienreizēja maksājuma veidā (turpmāk – atbalsts).
2. Atbalstu sniedz saskaņā ar Eiropas Parlamenta un Padomes 2013. gada 17. decembra Regulu (ES) Nr. 1305/2013 par atbalstu lauku attīstībai no Eiropas Lauksaimniecības fonda lauku attīstībai (ELFLA) un ar ko atceļ Padomes regulu (EK) Nr. 1698/2005.
3. Atbalsta mērķis ir veicināt mazo lauku saimniecību konkurētspēju, paaugstinot to ražošanas produktivitāti, efektivitāti, atbalstot kooperāciju un tirgus pieejamību.
4. Šo noteikumu izpratnē lauksaimniecības produkti ietver Līguma par Eiropas Savienības darbību I pielikumā minētos lauksaimniecības produktus, bet izņemot, zivsaimniecības produktus un mājas (istabas) dzīvniekus un tādus dzīvniekus, uz kuriem neattiecas Ciltsdarba un dzīvnieku audzēšanas likums (turpmāk – lauksaimniecības produkti).
5. Pieteikšanās atbalstam, projektu iesniegumu un pārskatu vērtēšana, lēmuma pieņemšana, pārskata sniegšana un publiskā finansējuma saņemšana notiek saskaņā ar normatīvajiem aktiem par valsts un Eiropas Savienības atbalsta piešķiršanu lauku un zivsaimniecības attīstībai 2014.–2020. gada plānošanas periodā, ciktāl tie nav pretrunā ar šiem noteikumiem.
6. Pirms Lauku atbalsta dienests izsludina projektu iesniegumu pieņemšanas kārtu, Zemkopības ministrija pieņem lēmumu par šajos noteikumos paredzētā publiskā finansējuma sadali starp Lauku atbalsta dienesta reģionālajām lauksaimniecības pārvaldēm. Publisko finansējumu projektiem piešķir no tās Lauku atbalsta dienesta reģionālās lauksaimniecības pārvaldes finansējuma, kuras teritorijā īsteno projektu.

**II. Atbalsta saņemšanas nosacījumi un apmērs**

1. Pasākuma īstenošanas vieta ir lauku teritorija – visa Latvijas teritorija, izņemot republikas pilsētas un pilsētas, kurās ir vairāk nekā 5000 iedzīvotāju. Iedzīvotāju skaitu nosaka saskaņā ar Centrālās statistikas pārvaldes datiem par iedzīvotāju skaitu Latvijas administratīvajās teritorijās atbilstoši jaunākajiem valsts statistiskajiem novērojumiem.
2. Atbalsta pretendents ir mazā lauku saimniecība, kas ir fiziska persona – saimnieciskās darbības veicējs, kura dzīvesvieta ir deklarēta lauku teritorijā, vai juridiska persona, kuras juridiskā adrese atrodas lauku teritorijā.
3. Atbalsta pretendents atbilst šādiem atbalsta saņemšanas nosacījumiem:
	1. gada kopējais neto apgrozījums iepriekšējā noslēgtajā gadā pirms projekta iesnieguma iesniegšanas vai saimniecības ekonomiskais lielums standarta izlaides vērtībā projekta iesnieguma iesniegšanas dienā saskaņā ar normatīvajiem aktiem par valsts un Eiropas Savienības atbalsta piešķiršanu, administrēšanu un uzraudzību lauku un zivsaimniecības attīstībai 2014.–2020. gada plānošanas periodā ir vismaz 2000 *euro*, bet neviens no rādītājiem nepārsniedz 15 000 *euro*;
	2. kopējā īpašumā esošās vai nomātās lauksaimniecībā izmantojamās zemes platība nepārsniedz 50 hektāru;
	3. iegūta augstākā vai vidējā profesionālā lauksaimniecības izglītība vai apgūtas lauksaimniecības pamatzināšanas vismaz 160 stundu apjomā saskaņā normatīvajiem aktiem par valsts un Eiropas Savienības atbalsta piešķiršanu, administrēšanu un uzraudzību lauku un zivsaimniecības attīstībai 2014.–2020. gada plānošanas periodā. Ja iepriekšminētā izglītība nav iegūta, tad darījumdarbības plāna īstenošanas laikā tiek apgūtas lauksaimniecības pamatzināšanas vismaz 160 stundu apjomā;
	4. sadarbībā ar lauksaimniecības nozarē strādājošu konsultāciju pakalpojumu sniedzēju (turpmāk – konsultāciju pakalpojumu sniedzējs) ir sagatavots projekta iesniegums, kas ietver darījumdarbības plānu (4. pielikums);
	5. saimniecība ir reģistrēta Uzņēmumu reģistrā, vai saimnieciskā darbība ir reģistrēta Valsts ieņēmumu dienestā pirms iesnieguma iesniegšanas Lauku atbalsta dienestā, kā arī atbalsta pretendents nodrošina gada pārskatu vai gada ienākumu deklarāciju sniegšanu saskaņā ar normatīvajiem aktiem par gada pārskatu sagatavošanu;
	6. projekts ir saistīts ar šo noteikumu 4. punktā minēto nepārstrādātu un pārstrādātu lauksaimniecības produktu ražošanu.
4. Darījumdarbības plānu sagatavo divu līdz četru noslēgtu gadu ilgam laikposmam, kurā:
	1. tiek sasniegti darījumdarbības plānā noteiktie mērķi;
	2. neto apgrozījums no nepārstrādātu un pārstrādātu lauksaimniecības produktu ražošanas un saimniecības ekonomiskā lieluma standarta izlaides vērtība sasniedz šo noteikumu 9.1. apakšpunktā minēto minimālo robežvērtību;
	3. neto apgrozījums no nepārstrādātu un pārstrādātu lauksaimniecības produktu ražošanas ir palielinājies vismaz par 20 procentiem salīdzinājumā ar pēdējo noslēgto gadu pirms iesnieguma iesniegšanas, vai vismaz par 20 procentiem ir palielinājusies saimniecības ekonomiskā lieluma standarta izlaides vērtība, salīdzinot ar projekta iesnieguma iesniegšanas brīdi.
5. Atbalsta pretendents veic saimniecisko darbību vismaz četrus noslēgtos gadus pēc tam, kas stājies spēkā lēmums par projekta iesnieguma apstiprināšanu. Šajā laikā tiek nodrošināta darījumdarbības plāna īstenošana, darījumdarbības plānā sasniegto radītāju saglabāšana un Lauku atbalsta dienesta pārraudzība.
6. Atbalsta pretendents darījumdarbības plānā ietver:
	1. nosacījumus saskaņā ar Komisijas 2014. gada 11. marta Deleģētās regulas (ES) Nr. 807/2014, ar ko papildina Eiropas Parlamenta un Padomes Regulu (ES) Nr. 1305/2013 par atbalstu lauku attīstībai no Eiropas Lauksaimniecības fonda lauku attīstībai (ELFLA) un ievieš pārejas noteikumus, 5. panta 1. punkta “c” apakšpunktu;
	2. saimniecības ekonomiskās dzīvotspējas pamatojumu, ko apliecina pozitīva naudas plūsma projekta iesnieguma iesniegšanas gadā un visos darījumdarbības plāna īstenošanas gados;
	3. konkrētas ziņas par plānotajiem ieguldījumiem;
	4. darījumdarbības plānā sasniedzamos ekenomiskos radītājus;
	5. saimniecības attīstības mērķus (tai skaitā par saimniecības ietveršanu bioloģiskās lauksaimniecības kontroles shēmā, ja tā paredzēta darījumdarbības plānā).
7. Lauku atbalsta dienests vērtē darījumdarbības plāna kvalitāti un plānoto ieguldījumu atbilstību sasniedzamajiem mērķiem.
8. Darījumdarbības plāna īstenošanai un mērķu sasniegšanai nepieciešamos ieguldījumus veido:
	1. vismaz 80 procenti ilgtermiņa ieguldījumu, ko apliecina priekšapmaksas rēķini vai citi darījumus apliecinoši dokumenti;
	2. ne vairāk kā 20 procenti vispārējo izmaksu.
9. Atbalsta pretendents darījumdarbības plānā norādītos ieguldījumus veic bezskaidras naudas norēķinu veidā.
10. Atbalsta apmērs viena darījumdarbības plāna īstenošanai ir 15 000 *euro*, un to sadala šādi:
	1. pēc lēmuma par projekta iesnieguma apstiprināšanu spēkā stāšanās atbalsta pretendents saņem 80 procentu no kopēja atbalsta apmēra, kas tiek izmaksāts ne vairāk kā trīs daļās, pamatojoties uz priekšapmaksas rēķiniem vai citiem darījumus apliecinošiem dokumentiem;
	2. gala maksājumu 20 procentu apmērā no kopēja atbalsta apmēra atbalsta pretendents saņem pēc pilnīgas darījumdarbības plāna īstenošanas.
11. Darījumdarbības plāna īstenošana tiek uzsākta ne vēlāk kā deviņu mēnešu laikā pēc tam, kad stājies spēkā lēmums par projekta iesnieguma apstiprināšanu.
12. Attiecināmi ir tikai tie atbalsta pretendenta ieguldījumi, ka veikti pēc tam, kad stājies spēkā lēmums par projekta iesnieguma apstiprināšanu, izņemot konsultāciju pakalpojumu sniedzēja pakalpojumu izmaksas.
13. Konsultāciju pakalpojumu sniedzēja izmaksas nepārsniedz septiņus procentus no kopējā atbalsta apmēra.
14. Plānošanas periodā atbalsta pretendents šajos noteikumos minēto atbalstu var saņemt vienu reizi.
15. Projekta iesniegumus sarindo pēc iegūto punktu skaita atbilstoši atlases kritērijiem (1.pieli­kums). Ja projektu atlasē iegūtais punktu skaits ir vienāds, rindošanā augstāk atrodas atbalsta pretendents ar mazāku saimniecības ekonomiskā lieluma standarta izlaides vērtību.
16. Minimālais projektu atlases kritēriju punktu skaits, lai saņemtu šo noteikumu 16.punktā noteikto atbalstu, ir vismaz 40 punkti, kas noteikti saskaņā ar šo noteikumu 1.pielikumu.
17. Atbalsta pretendents atbalstu apakšpasākumā nevar saņemt, ja tas:
	1. saņēmis atbalstu Latvijas Lauku attīstības programmas 2007.–2013. gadam pasākumā “Atbalsts daļēji naturālo saimniecību pārstrukturēšanai”, kura saistību periods nav beidzies;
	2. ir iesniedzis un Lauku atbalsta dienests ir apstiprinājis projekta iesniegumu Latvijas lauku attīstības programmas 2014.–2020. gadam pasākumā “Ieguldījumi materiālajos aktīvos”.

**III. Nosacījumi konsultāciju pakalpojumu sniedzējiem**

1. Konsultāciju pakalpojuma sniedzējus izvērtē un apstiprina Lauku atbalsta dienests.
2. Konsultāciju pakalpojumu sniedzēju atlases kārtība:
	1. Lauku atbalsta dienests oficiālajā izdevumā “Latvijas Vēstnesis” publicē paziņojumu par konsultāciju pakalpojumu sniedzēju atlasi apakšpasākumā;
	2. konsultāciju pakalpojumu sniedzējs divu nedēļu laikā pēc paziņojuma publicēšanas Lauku atbalsta dienestā iesniedz:
		1. iesniegumu (2. pielikums);
		2. darbinieku (turpmāk – konsultanti) sarakstu ([3. pielikums)](http://likumi.lv/ta/id/177572-kartiba-kada-atzist-savstarpejas-atbilstibas-konsultaciju-pakalpojuma-sniedzejus#piel2);
		3. konsultantu izglītību apliecinošu dokumentu kopijas;
		4. dokumentus, kas apliecina šo noteikumu 29.4. apakšpunkta nosacījuma izpildi (tai skaitā var būt lauksaimniecības nozarē izstrādāto un uzraudzīto projektu saraksts).
3. Lauku atbalsta dienests divu nedēļu laikā pēc šo noteikumu [25.2. apakšpunktā](http://likumi.lv/ta/id/177572-kartiba-kada-atzist-savstarpejas-atbilstibas-konsultaciju-pakalpojuma-sniedzejus#p5) minēto dokumentu saņemšanas izvērtē un apstiprina konsultāciju pakalpojumu sniedzēju sarakstu.
4. Lauku atbalsta dienests apstiprinātajā konsultāciju pakalpojumu sniedzēju sarakstā norāda konsultāciju pakalpojuma sniedzēja nosaukumu, juridisko adresi, tālruņa numuru un elektroniskā pasta adresi. Sarakstu ievieto Lauku atbalsta dienesta tīmekļa vietnē.
5. Konsultāciju pakalpojuma sniedzējs par izmaiņām šo noteikumu 27. punktā minētajā informācijā, piecu darbdienu laikā par to rakstiski informē Lauku atbalsta dienestu.
6. Konsultāciju pakalpojuma sniedzējs atbilst sekojošiem kritērijiem:
	1. Uzņēmumu reģistrā reģistrēts kā juridiska persona;
	2. konsultantiem, kuri sniedz konsultāciju pakalpojumus lauksaimniekiem, ir augstākā vai profesionālā vidējā izglītība lauksaimniecībā, ekonomikā, grāmatvedībā, finanšu vadīšanā vai komercdarbībā;
	3. konsultantu skaitā ir vismaz viens ekonomists vai finansists un speciālists attiecīgajā jomā, kurā tiek īstenots darījumdarbības plāns. Speciālists attiecīgajā jomā var būt agronoms - graudkopībā, zootehniķis - lopkopībā, citu jomu attiecīgie speciālisti;
	4. vismaz divu gadu darba pieredze konsultāciju sniegšanā un projektu izstrādē publiskā finansējuma piesaistei lauksaimniecības nozarē;
	5. nav komerciālas intereses par lauksaimnieciskajā ražošanā izmantojamās tehnikas, ķīmisko un bioloģisko materiālu reklamēšanu un izplatīšanu (nav attiecināms uz atbilstīgām lauksaimniecības pakalpojumu kooperatīvajām sabiedrībām).
	6. 14

1. Konsultāciju pakalpojumu sniedzējs:
	1. sadarbībā ar atbalsta pretendentu sagatavo vai konsultē par projekta iesnieguma, kas ietver darījumdarbības plānu, sagatavošanu;
	2. konsultē atbalsta pretendentu darījumdarības plāna uzsākšanai un īstenošanai nepieciešamo dokumentu sagatavošanu;
	3. konsultē darījumdarbības plānā veicamo aktivitāšu īstenošanā;
	4. uzrauga darījumdarbības plāna ieviešanas gaitu līdz pilnīgai īstenošanai, tostarp arī grāmatvedības uzskaiti;
	5. veic šo noteikumu 14. punktā minēto ieguldījumu kontroli;
	6. darījumdarbības plāna ietvaros pārbauda atbalsta pretendenta sadarbības partneru atbilstību.
2. Konsultāciju pakalpojuma sniedzējs nodrošina atbalsta pretendenta datu konfidencialitāti un atbilstību šo noteikumu 29. punktā minētajām prasībām.
3. Ja konsultāciju pakalpojuma sniedzējs nenodrošina šo noteikumu 29. punktā minēto prasību izpildi, Lauku atbalsta dienests ir tiesīgs konsultāciju pakalpojumu sniedzēju izslēgt no apstiprināto konsultāciju pakalpojumu sniedzēju saraksta.
4. Pirms darījumdarbības plāna sagatavošanas atbalsta pretendents slēdz līgumu ar konsultāciju pakalpojumu sniedzēju par projekta iesnieguma un citu darījumdarības plāna uzsākšanai un īstenošanai nepieciešamo dokumentu sagatavošanu un darījumdarbības plāna īstenošanu.

**IV. Iesniedzamie dokumenti**

1. Lai pieteiktos atbalstam, pretendents saskaņā ar normatīvajiem aktiem par valsts un Eiropas Savienības atbalsta piešķiršanu, administrēšanu un uzraudzību lauku un zivsaimniecības attīstībai 2014.–2020. gada plānošanas periodā Lauku atbalsta dienestā iesniedz šādus dokumentus:
	1. projekta iesniegumu (4. pielikums), kas ietver darījumdarbības plānu, divos eksemplāros papīra formā un tā kopiju, kura elektroniskā veidā ir ierakstīta ārējā datu nesējā (ja to neiesniedz elektroniska dokumenta veidā saskaņā ar Elektronisko dokumentu likumu). Lauku atbalsta dienests vienu projekta iesnieguma papīra eksemplāru kopā ar apliecinājumu par projekta reģistrēšanu atdod pretendentam;
	2. atbalsta pretendenta deklarāciju saskaņā ar normatīvajiem aktiem par valsts un Eiropas Savienības atbalsta piešķiršanu, administrēšanu un uzraudzību lauku un zivsaimniecības attīstībai 2014.–2020. gada plānošanas periodā;
	3. ja zeme tiek nomāta, tad iesniedz atbalsta pretendenta apliecinātu nomas līguma kopiju, kuras termiņš nav īsāks par pieciem gadiem no projekta iesnieguma iesniegšanas dienas;
	4. ar būvvaldi saskaņotus dokumentus atbilstoši būvniecības procesu regulējošajiem normatīvajiem aktiem, – ja darījumdarbības plānā paredzēta būvniecība vai būvmateriālu iegāde;
	5. šo noteikumu 33. punktā minētā līguma kopiju, kuru apliecinājis atbalsta pretendents;
	6. šo noteikumu 9.3. apakšpunktā minēto izglītību apliecinošu dokumentu kopiju, ja tā iegūta pirms projekta iesnieguma iesniegšanas. Ja pabeigti vairāki īslaicīgie lauksaimniecības kursi, tajos uzrādīto stundu skaitu summē. Ja izglītību apliecinošajā dokumentā nav uzrādīts stundu skaits, pievieno attiecīgo mācību programmu vai arhīva izrakstu par apgūto mācību programmu;
	7. lauksaimniecības pakalpojumu kooperatīvās sabiedrības biedra statusu apliecinošu dokumentu – ja atbalsta pretendents ir šādas sabiedrības biedrs.
2. Šo noteikumu 34. punktā minēto dokumentu kopijas neuzrāda, ja projekta iesniegumu un pārskatu par veiktajām darbībām iesniedz elektroniska dokumenta formā saskaņā ar normatīvajiem aktiem par elektronisko dokumentu izstrādāšanu, noformēšanu, glabāšanu un apriti.
3. Pēc darījumdarbības plāna īstenošanas atbalsta pretendents papīra vai elektroniska dokumenta formā saskaņā ar normatīvajiem aktiem par elektronisko dokumentu noformēšanu Lauku atbalsta dienestā iesniedz:
	1. ar konsultāciju pakalpojumu sniedzēju saskaņotu pārskatu par darījumdarbības plāna īstenošanu, tajā iekļauj šādu informāciju:
		1. apliecinājumu par to, ka neto apgrozījums no nepārstrādātu un pārstrādātu lauksaimniecības produktu ražošanas un saimniecības ekonomiskā lieluma standarta izlaides vērtība sasniedz šo noteikumu 9.1. apakšpunktā minēto minimālo robežvērtību;
		2. apliecinājumu par to, ka nepārstrādātu un pārstrādātu lauksaimniecības produktu ražošanā sasniegts vismaz 20 procentu liels neto apgrozījuma pieaugums salīdzinājumā ar pēdējo noslēgto gadu pirms projekta iesnieguma iesniegšanas, vai par 20 procentiem pieaugusi saimniecības ekonomiskā lieluma standarta izlaides vērtība, salīdzinot ar projekta iesnieguma iesniegšanas brīdi;
		3. par darījumdarbības plānā veiktajām darbībām;
		4. par darījumdarbības plānā sasniegtajiem mērķiem;
		5. par ieguldījumiem, kas īstenoti saistībā ar darījumdarbības plānu;
	2. konta izrakstu, kas apliecina veiktos maksājumus par šo noteikumu 14.1. apakšpunktā minētajiem ieguldījumiem;
	3. konsultāciju pakalpojumu sniedzēja atzinumu par darījumdarbības plānā iekļauto pasākumu īstenošanu;
	4. bioloģiskās lauksaimniecības atbilstību apliecinošus dokumentus, ja saimniecība ietverta bioloģiskās lauksaimniecības kontroles sistēmā darījumdarbības plāna īstenošanas ietvaros;
	5. šo noteikumu 9.3. apakšpunktā minēto izglītību apliecinoša dokumenta kopiju ar atbalsta pretendenta apliecinājumu, ja izglītība iegūta darījumdarbības plāna īstenošanas laikā.
4. Grozījumus darījumdarbības plānā atbalsta pretendents saskaņo ar konsultāciju pakalpojumu sniedzēju un Lauku atbalsta dienestu.
5. Lauku atbalsta dienests maksājumus veic saskaņā ar normatīvajiem aktiem par valsts un Eiropas Savienības atbalsta piešķiršanu, administrēšanu un uzraudzību lauku un zivsaimniecības attīstībai 2014.–2020. gada plānošanas periodā.
6. Atbalsta pretendents ar projekta īstenošanu saistītos maksājumus apliecinošos dokumentus uzglabā piecus gadus pēc darījumdarbības plāna īstenošanas.
7. Lauku atbalsta dienests ir tiesīgs pieprasīt saņemtā atbalsta atmaksu pilnā apmērānormatīvajos aktos par valsts un Eiropas Savienības atbalsta piešķiršanu, administrēšanu un uzraudzību lauku un zivsaimniecības attīstībai 2014.–2020. gada plānošanas periodā noteiktajā kārtībā, ja:
	1. atbalsta pretendents nav sasniedzis darījumdarbības plānā noteiktos mērķus;
	2. atbalsta pretendents pēc darījumdarbības plāna īstenošanas nav sasniedzis darījumdarbības plānā ietvertos ekonomiskos rādītājus saskaņā ar šo noteikumu 10.2. un 10.3. apakšpunktu;
	3. atbalsta pretendents nav ieguvis šo noteikumu 9.3. apakšpunktā minēto izglītību;
	4. atbalsta pretendents pārtrauc darījumdarbības plāna īstenošanu vai neveic saimniecisko darbību;
	5. ieguldījumi nav veikti vai veikti tikai daļēji un neatbilst darījumdarbības plānam;
	6. ja darījumdarbības plāna īstenošanas periodā konsultāciju pakalpojumu sniedzējs konstatē neatbilstības darījumdarbības plāna īstenošanā vai to, ka atbalsta pretendents neveic saimniecisko darbību un par to informē Lauku atbalsta dienestu.

Zemkopības ministrs J. Dūklavs

04.06.2015. 16:43

2166

L.Zelča

67027650, Lasma.Zelca@zm.gov.lv